Jan Vapaavuori (kok.) toteaa Facebook-sivuillaan (siirryt toiseen palveluun), että on kiinnostunut Euroopan Investointipankin varapääjohtajan tehtävästä.

– Olen eri tehtävissäni oppinut, että keskeneräisiä asioita ei pitäisi liialti kommentoida. Näin tässäkin tapauksessa. Ketään ei ole vielä nimetty mihinkään. Muutama huomio on kuitenkin paikallaan. Ensinnäkin tehtävä otetaan vastaan vasta 1.9. Siinäkin tapauksessa, että tulisin tähän nimetyksi, en olisi kesken tämän vaalikauden lähdössä mihinkään. Hommat hoidettaisiin silloinkin loppuun asti.

Hänen mukaansa kyse on Suomelle sovitun rotaation mukaan tulevasta mandaattipaikasta, joten ratkaisu on pitkälti maan hallituksen käsissä. Kyse on erittäin merkittävästä ja mielenkiintoisesta tehtävästä, joka mahdollistaisi myös itsensä kehittämisen monella tapaa. Tällaisia tilanteita ei ihmiselle kovin usein eteen tule.

– Olen puhunut mahdollisuudesta siirtyä tähän tehtävään pääministeri Stubbin kanssa, ja olen iloinen hänen täydestä tuestaan. Laajempien kommenttien aika on vasta, jos asia etenee kannaltani suotuisasti. Minulle on tärkeää, että nykyiset tehtävät hoidetaan nyt kuitenkin joka tapauksessa kunnialla loppuun asti.